༄༅། །ཅོ་ནེ་གྲགས་པ་བཤད་སྒྲུབ་ཀྱི་གསུང་འབུམ་པོད་བཅུ་དྲུག་པ་བཞུགས།དཔལ་བརྩེགས་བོད་ཡིག་དཔེ་རྙིང་ཞིབ་འཇུག་ཁང་ནས་བསྒྲིགས། ཀྲུང་གོའི་བོད་རིག་པ་དཔེ་སྐྲུན་ཁང་།
དཀར་ཆག

༄༅། །གཙུག་ཏོར་གདུགས་དཀར་མོ་ཅན་གྱི་གཟུངས་ཀྱི་རྒྱས་འགྲེལ་བཞུགས།
༈ ན་མོ་གུ་རུ་མཉྫུ་གྷོ་ཥཱ་ཡ། གསལ་རྫོགས་མཚན་དཔེའི་དཔལ་འབར་སྐུ་ནི་རབ་མཛེས་གསེར་གྱི་ལྷུན་པོ་བཞིན། །བརྒྱད་ཁྲི་བཞི་སྟོང་ཆོས་རྔའི་གསུང་ནི་ཚངས་དབྱངས་འབུམ་ཕྲག་སྒྲོགས་པ་བཞིན། །ཆོས་ཀུན་ཐོགས་མེད་མངོན་གཟིགས་ཐུགས་ནི་ཉིན་བྱེད་བྱེ་བ་ཤར་བ་བཞིན། །ལྷ་མིའི་སྟོན་པ་གང་དེའི་ཞབས་སེན་སྤྱི་བོའི་པདྨོར་རྟག་རོལ་ཞིག །གང་གི་མཚན་མཆོག་གཙུག་ཏོར་ནོར་བུ་ལས་འཁྲུངས་ཤིང་། །གཞན་གྱིས་མི་ཐུབ་གཙུག་ཏོར་གདུགས་དཀར་ཞེས་གྲགས་གང་། །དབུ་ཞལ་ཕྱག་སྟོང་བྱེ་བ་བརྒྱ་སྟོང་སྤྱན་ལྡན་པ། །མི་ཕྱེད་འབར་བའི་མཚན་རྟགས་ཅན་དེར་འདུད་ཀྱིས་སྐྱོངས། ༈ །དེ་ལ་འདིར་གདུགས་དཀར་པོ་ཅན་མཆོག་ཏུ་གྲུབ་པ་ཞེས་ཡོངས་སུ་གྲགས་པ་འདིའི་དགོངས་པ་འགྲེལ་བར་བྱེད་པ་ལ་གཉིས། སྤྱིར་བསྟན་པ་དང་། གཞུང་དོན་བྱེ་བྲག་ཏུ་བཤད་པའོ། །དང་པོ་ནི། ཅོམ་ལྡན་འདས་ཀྱིས་མདོ་སྔགས་གཉིས་དང་། སྔགས་ལ་རྒྱུད་སྡེ་བཞི་གསུངས་པའི་ནང་ནས་བྱ་རྒྱུད་དུ་གཏོགས་པ་ལ། འཇིག་རྟེན་ལས་འདས་པ་དང་། འཇིག་རྟེན་པའི་རིགས་གཉིས་ཀྱི་དང་པོ་འདས་པ་ལ་དེ་བཞིན་གཤེགས་པ་དང་། པདྨ་དང་། རྡོ་རྗེའི་རིགས་གསུམ་ལས། དང་པོ་ནི། དམ་ཚིག་གསུམ་བཀོད་པ་དང་། གཉིས་པ་ནི་དཔག་མེད་ཀྱི་རྒྱུད་དང་། གསུམ་པ་ནི་མི་འཁྲུགས་པའི་རྒྱུད་ལྟ་བུ་སྟེ། དེ་ཡང་རིགས་ཀྱི་གཙོ་བོའི་དབང་དུ་བྱས་ལ། རིགས་ཀྱི་བདག་པོའི་རྒྱུད་ཀྱི་མཚན་གཞི་ནི། འཇམ་དཔལ་རྩ་རྒྱུད་དང་། ཕྱག་སྟོང་སྤྱན་སྟོང་གི་རྒྱུད་དང་། ཕྱག་རྡོར་དང་རྣམ་འཇོམས་ཀྱི་རྒྱུད་ལྟ་བུའོ། །གཞན་ཡང་རིགས་ཀྱི་ཡུམ་དང་། རིགས་ཀྱི་གཙུག་ཏོར་སོགས་མང་དུ་ཡོད་ཅིང་། གཙུག་ཏོར་ལ་ཡང་གཙུག་ཏོར་དྲི་མེད། གཙུག་ཏོར་རྣམ་རྒྱལ། གཙུག་ཏོར་གདུགས་དཀར་སོགས་མང་ངོ་། །གདུགས་དཀར་ལ་ཡང་གཞན་གྱི་མི་ཐུབ་པ་དང་། ཕྱི་ཟློག་མ་དང་། མཆོག་ཏུ་གྲུབ་པ་རྣམས་ལས་འདིར་ཕྱི་མ་ནི་གང་བཤད་པར་བྱ་བའི་ཆོས་སོ། །གཉིས་པ་གཞུང་དོན་བྱེ་བྲག་ཏུ་བཤད་པ་ལ་གསུམ། ཀླད་ཀྱི་དོན། གཞུང་གི་དོན། མཇུག་གི་དོན་ནོ། །དང་པོ་ལ་གཉིས། མཚན་གྱི་དོན་དང་། འགྱུར་གྱི་ཕྱག་གོ །དང་པོ་ལ་གཉིས། མཚན་བསྟན་པ་དང་། མཚན་བསྒྱུར་བའོ། །དང་པོ་ནི། རྒྱ་གར་སྐད་དུ་ནས་ནཱ་མ་དྷཱ་ར་ཎི་ཞེས་པའི་བར་ཏེ། འདི་ལ་རྒྱ་གར་ཞེས་པ་ནི་འཕགས་ཡུལ་ན་མཉན་ཡོད་ལ་སོགས་པ་གྲོང་ཁྱེར་ཆེན་པོ་དྲུག་ཡོད་པ་དེ་ལ་རྒྱ་གར་ཞེས་འདོད་རྒྱལ་དུ་བཏགས་པ་སྟེ། དཔེར་ན་བུམ་པ་དང་ཀ་བ་ཞེས་བཏགས་པ་བཞིན་ནོ། །ཁ་ཅིག་རྒྱ་ནག་ལས་གར་བས་རྒྱ་གར་ཞེས་དང་། རྒྱ་དཀར་ནག་གཉིས་སུ་ཕྱེ་བའི་རྒྱ་དཀར་པོ་ཡིན་པས་རྒྱ་གར་ཞེས་བརྗོད་པའོ་ཞེས་ཟེར་བ་ནི་མཁས་པ་གཞན་གྱིས་བཀག་པ་ལྟར་རོ། །གཉིས་པ་ནི། རྒྱ་གར་དེ་ན་སྐད་རིགས་ཆེན་པོ་བཞི་ཡོད་པ་ལས། ལེགས་སྦྱར་གྱི་སྐད་དུ། ཨཱརྱ་ཏ་ཐཱ་ག་ཏོ་ཥྞཱིཥ་ཞེས་སོགས་ཡིན་ཞིང་། བོད་ཀྱི་སྐད་དུ་བསྒྱུར་ན་འཕགས་པ་དེ་བཞིན་གཤེགས་པའི་གཙུག་ཏོར་ཞེས་པ་ནས། གཟུངས་ཞེས་བྱ་སྟེ། ཨརྱ་ནི་འཕགས་པ། །ཏ་ཐཱ་ནི་དེ་བཞིན། ག་ཏ་ནི་གཤེགས་པ། ཨུ་ཥཱི་ཥ་ནི་གཙུག་ཏོར། སི་ཏཱ་ནི་དཀར་པོ། །ཏ་པ་ཏྲེ་ནི་གདུགས། ཨ་པ་རཱ་ཛི་ཏ་ནི་གཞན་གྱི་མི་ཐུབ་པའོ། །དེ་ཡང་པ་རཱ་ནི་གཞན། ཛི་ཏ་ནི་ཐུབ་པ་སྟེ། ཨ་འགག་ཚིག་ཏུ་མཛད་ནས་མི་ཐུབ་པའོ། །མ་ཧཱ་པྲ་ཏྱངྒཱི་ར་ནི་ཕྱིར་ཟློག་པ་ཆེན་མོ་སྟེ། པྲ་ཏི་ནི་ཕྱིར། ཨངྒི་ར་ནི་ཟློག་པའོ། །དེ་ཡང་ཏའི་སྲོག་གི་ཨི་ནི། ཨ་དང་འཕྲད་ནས་མཚམས་སྦྱོར་ལྔ་པ་ལས། དབྱངས་ལ་ཨི་ལའོ་ཞེས་འབྱུང་བ་ལྟར་ཨི་ཡར་བསྒྱུར་ནས་མཚམས་སྦྱར་བའོ། །པ་ར་མ་ནི་མཆོག་ཏུ། སིདྡྷ་ནི་གྲུབ་པ། ནཱ་མ་ནི་ཞེས་བྱ་བ། དྷཱ་ར་ཎི་ནི་གཟུངས་ཞེས་བྱ་བར་འགྱུར་བའི་ཕྱིར། གཉིས་པ་འགྱུར་ཕྱག་ནི། སངས་རྒྱས་དང་བྱང་ཆུབ་སེམས་དཔའ་ཞེས་པ་ནས། གཙུག་ཏོར་རྒྱལ་མོ་ལ་ཕྱག་འཚལ་ལོ་ཞེས་པ་སྟེ་ལོ་ཙྪ་བས་བཀོད་པའོ། །འདི་ལ་གཉིས་ལས་དང་པོ་ནི། འདི་དག་གི་དོན་བསྡུས་ཏེ་བཤད་ན། མ་རིག་བག་ཆགས་དང་བཅས་པའི་གཉིད་ལས་སངས་ཤིང་ཤེས་བྱ་ཐམས་ཅད་ལ་བློ་རྒྱས་པས་སངས་རྒྱས་ཞེས་བྱ་སྟེ། ཇི་སྐད་དུ། མ་རིག་གཉིད་ལས་སངས་ཕྱིར་དང་། །ཤེས་བྱ་ལ་ཡང་བློ་རྒྱས་ཕྱིར། །སངས་རྒྱས་པདྨ་ལྟར་སངས་རྒྱས། །ཞེས་གསུངས་པ་ལྟར་རོ། །སངས་རྒྱས་ཀྱི་བྱང་ཆུབ་རྣམས་མཁྱེན་དོན་དུ་གཉེར་ཞིང་སེམས་པས་ན་བྱང་ཆུབ་སེམས་དཔའ། སོ་སྐྱེའི་ས་ལས་འདས་ཤིང་འཕགས་པས་ན་འཕགས་པ། རྟེན་འབྲེལ་ཟབ་མོའི་ཆོས་སངས་རྒྱས་ལ་ཉན་ཅིང་ཐོས་པར་བྱེད་པས་ན་ཉན་ཐོས། རང་གཅིག་པུར་གནས་པ་ལ་དགའ་ཞིང་སྲིད་པ་ཐ་མའི་ཚེ་གཞན་གྱི་གདམས་ངག་ལ་མ་བལྟོས་པར་རང་གི་བྱང་ཆུབ་མངོན་དུ་བྱེད་ཅིང་ཉོན་མོངས་པ་ལས་རྒྱལ་བར་བྱེད་པས་ན་རང་རྒྱལ་ཞེས་བྱ་སྟེ་དེ་ཐམས་ཅད་ལ་ཕྱག་འཚལ་བ་ནི་ཡིད་གུས་པས་འདུད་པའོ། །གཉིས་པ་ནི། བཅོམ་ལྡན་འདས་གཞན་གྱི་མི་ཐུབ་པ་གཙུག་ཏོར་རྒྱལ་མོ་ལ་ཕྱག་འཚལ་ལོ་ཞེས་པ་སྟེ་དོན་ནི་འཆད་པར་འགྱུར་རོ། །གཉིས་པ་གཞུང་གི་དོན་ལ་གསུམ། གླིང་གཞི་ཕུན་སུམ་ཚོགས་པ་དང་། ཆོས་ཕུན་སུམ་ཚོགས་པ་དང་། རྗེས་སུ་ཡི་རང་བའི་མཐུན་འགྱུར་རོ། །དང་པོ་ལ་བཞི། དུས་དང་། སྟོན་པ་དང་། གནས་དང་། འཁོར་རོ། །དང་པོ་ནི། འཆད་པར་འགྱུར་བའི་གཞུང་འདི་སྐད་སྡུད་པ་པོ་ཕྱག་རྡོར་བདག་གིས་ཐོས་སོ། །དེ་ནི་ཡང་ཡང་ཐོས་པ་མིན་གྱི། ཐོས་པའི་དུས་གཅིག་ན་ཞེས་པ་ནི་ལན་གཅིག་ཙམ་ཐོས་པ་སྟེ། དུས་གཅིག་གི་ཚེ་འདི་ཐོས་ཀྱི། དུས་གཞན་ལ་ནི་གཞན་ཐོས་སོ། །དེ་ཡང་དུས་གཅིག་ལ་ལན་གཅིག་ཙམ་ཐོས་པས་ཡིན་ལ་འཛིན་ནུས་པར་བསྟན་པས་རྙེད་དཀའ་བ་དང་ཤེས་རབ་ཆེ་བ་གོ་ལ་དུས་གཞན་ལ་གཞུང་གཞན་ཐོས་པ་དང་སྦྱར་ན་ཐོས་པ་མང་བར་གོའོ། །གཉིས་པ་སྟོན་པ་ནི། བཅོམ་ལྡན་འདས་ཤཱཀྱ་ཐུབ་པ་སྟེ། སྒྲིབ་གཉིས་དང་བདུད་བཞི་བཅོམ་པའམ་སྤངས་པས་ན་བཅོམ་ཞེས་བྱ་ཞིང་། དེ་དག་བཅོམ་པའི་སྤངས་རྟོགས་རང་རྒྱུད་ལ་མངའ་བས་ན་ལྡན་ཞེས་བྱའོ། །ཡང་སྐལ་བ་དྲུག་དང་ལྡན་པས་ན་ལྡན་ཞེས་བྱ་སྟེ། ཇི་སྐད་དུ། དབང་ཕྱུག་དང་ནི་གཟུགས་བཟང་དང་། །དཔལ་དང་གྲགས་དང་ཡེ་ཤེས་དང་། །བརྩོན་འགྲུས་ཕུན་སུམ་ཚོགས་པ་སྟེ། །དྲུག་པོ་རྣམས་ལ་སྐལ་ཞེས་བྱ། །ཞེས་འབྱུང་བ་ལྟར་རོ། །བཅོམ་ལྡན་གྱི་སྐད་དོད་བྷ་ག་ཝན་ཞེས་པ་ནི་སྐལ་ལྡན་དང་བཅོམ་ལྡན་གཉིས་ཀ་ལ་འཇུག་ཅིང་། འདས་པའི་ཚིག་དངོས་སུ་མེད་ཀྱང་འདིར་དོན་གྱིས་ཐོབ་པས་ལོ་ཙྪ་བས་བསྣན་པའོ། །གསུམ་པ་གནས་ནི། སུམ་ཅུ་རྩ་གསུམ་པའི་ལྷའི་གནས་ཏེ། དེ་ནི་རི་རབ་ལྷུན་པོའི་རྩེ་མོ་ན་ཡོད་དེ། མཛོད་ལས། ལྷུན་པོའི་རྩེ་ན་སུམ་ཅུ་གསུམ། །ཞེས་གསུངས་པ་ལྟར་རོ། །སུམ་ཅུ་རྩ་གསུམ་ཞེས་པ་ནི་བརྒྱ་བྱིན་དང་འཁོར་ཉེ་དབང་སོ་གཉིས་དང་བཅས་པའི་སོ་གསུམ་གནས་པ་ལ་བྱེད་པ་ཡིན་ཏེ། ཉེ་དབང་སོ་གཉིས་ནི། ནོར་ལྷ་བརྒྱད། དྲག་པོ་བཅུ་གཅིག །ཉི་མ་བཅུ་གཉིས། ཐ་སྐར་གྱི་བུ་གཉིས་དང་བཅས་པ་ཡིན་ལ། འདི་རྣམས་ཀྱི་ངོས་འཛིན་ནི་ཚིག་གཏེར་འགྲེལ་པ་ལས་འབྱུང་བ་ལྟར་རོ། །ལྷུན་པོའི་རྩེའི་དབུས་ན་གྲོང་ཁྱེར་ལྟ་ན་སྡུག་ཅེས་པ་གྲུ་བཞི་ངོས་རེ་རེ་དཔག་ཚད་ཉིས་སྟོང་ལྔ་བརྒྱ་རེ་ཡོད་ཅིང་། ལྟ་ན་སྡུག་གི་དབུས་ན་བརྒྱ་བྱིན་གྱི་ཁང་བཟང་རྣམ་པར་རྒྱལ་བྱེད་ཡོད་ལ། དེའི་ཕྱི་རོལ་ལྷོ་ནུབ་མཚམས་ན་ཆོས་བཟང་ལྷའི་འདུན་ས་ཞེས་པ་ཡོད་དེ། དེའི་ངོས་རེར་དཔག་ཚད་སུམ་བརྒྱ་རེ་ཡོད་ཅིང་། ནང་དུ་བརྒྱ་བྱིན་གྱི་གསེར་ཁྲི་དང་། ཉེ་དབང་སོ་གཉིས་ཀྱི་ཁྲི་རྣམས་ཡོད་དོ། །དེ་ལྟ་བུའི་ལྷའི་གནས་ཆོས་བཟང་ལྷའི་འདུན་ས་དེ་ན་དབྱར་གནས་མཛད་པའི་ཚེ་འདི་གསུངས་སོ། །སུམ་ཅུ་རྩ་གསུམ་དུ་འབྱོན་པའི་རྒྱུ་མཚན་ནི། ཡུམ་སྒྱུ་འཕྲུལ་ཆེན་མོ་དུས་བྱས་ནས་ལྷར་སྐྱེས་པ་དེ་ཉིད་བདེན་པ་མཐོང་བ་ལ་འགོད་པའི་ཆེད་དུ་དེར་བྱོན་ནས་དབྱར་གནས་མཛད་དེ་ཆོས་བསྟན་ནས་ཡུམ་གྱི་སྐྱེ་བ་སོགས་ལྷ་མང་པོ་བདེན་པ་མཐོང་བ་ལ་བཀོད་དོ། །བཞི་པ་འཁོར་ནི། དགེ་སློང་གི་དགེ་འདུན་ཆེན་མོ་དང་ཞེས་པའི་དགེ་སློང་ལ་ཚུར་ཤོག་དང་གསོལ་བཞིའི་ལས་ཀྱི་བསྙེན་པར་རྫོགས་པ་སོགས་མང་ཡང་། འདིར་རྫུ་྄྄འཕྲུལ་དང་ལྡན་པའི་དགེ་སློང་གི་དགེ་འདུན་མང་པོ་ལ་སྦྱར་བར་བྱ་སྟེ། བཅོམ་ལྡན་འདས་ལྷ་གནས་སུ་འབྱོན་པའི་དུས་སུ་འཁོར་དུ་དགེ་སློང་རྫུ་འཕྲུལ་ཐོབ་པ་དང་ལྷན་ཅིག་བྱོན་པར་བཤད་པའི་ཕྱིར་རོ། །དགེ་འདུན་ཡང་དགེ་སློང་བཞི་ཚོགས་ལ་དགེ་འདུན་ཞེས་པའི་ཐ་སྙད་དང་། འཕགས་པའི་གང་ཟག་སོ་སོ་བ་ལ་ཡང་དགེ་འདུན་ཞེས་པའི་ཐ་སྙད་མཛད་པ་གཉིས་སོ། །དགེ་འདུན་གྱི་སྒྲ་དོན་ནི། དགེ་བ་ཐར་བ་སྒྲུབ་པར་འདོད་པའི་འདུན་པ་ཅན་ཡིན་པའོ། །ཆེན་པོ་ཞེས་པ་ནི་སྤངས་རྟོགས་ཀྱི་ཡོན་ཏན་ཆེན་པོ་དང་ལྡན་པ་འཕགས་པའི་གང་ཟག་གི་དབང་དུ་མཛད་དོ། །བྱང་ཆུབ་སེམས་དཔའི་དགེ་འདུན་ཆེན་པོ་ཞེས་པའི་བྱང་ཆུབ་སེམས་དཔའི་སྒྲ་དོན་གྱི་ཕྱོགས་གཅིག་གོང་དུ་བརྗོད་པ་ལྟར་ཡིན་ལ། དགེ་འདུན་དང་ཆེན་པོ་ནི་བཤད་མ་ཐག་པ་ལྟར་རོ། །ལྷའི་དབང་པོ་བརྒྱ་བྱིན་དང་ཞེས་པའི་སྒྲ་དོན་ནི། སྔོན་མཆོད་སྦྱིན་ཆེན་པོ་བརྒྱ་ཕྲག་གཅིག་བྱས་པས་བརྒྱ་བྱིན་གྱི་གོ་འཕང་ཐོབ་པར་བཤད་པ་ལྟར་ཏེ། དེ་རྣམས་དང་ཐབས་གཅིག་ཏུ་བཞུགས་པ་ནི་ལྷན་ཅིག་ཏུའོ། །དེ་དག་ནི་སྡུད་པ་པོས་མཐོང་བའི་དོན་བསྡུས་པའོ། །གཉིས་པ་ཆོས་ཕུན་སུམ་ཚོགས་པ་ལ་གཉིས། སྟོན་པས་གསང་སྔགས་ཀྱི་ཚིག་དབྱུང་བའི་ཕྱིར་ཏིང་ངེ་འཛིན་ལ་ཞུགས་པ་དང་། གསང་སྔགས་ཇི་ལྟར་གསུངས་པའི་ཚུལ་ལོ། །དང་པོ་ནི། དུས་དེའི་ཚེ་བཅོམ་ལྡན་འདས་སེངྒེའི་ཁྲི་གདན་བཤམས་པ་ཉིད་ལ་བཞུགས་སོ། །བཞུགས་ནས་རང་གི་གཙུག་ཏོར་ནས་འཆད་པ་ལྟར་གྱི་གསང་སྔགས་ཀྱི་ཚིག་རྣམས་དབྱུང་བར་བྱའོ་སྙམ་པའི་ཐུགས་རྩེ་གཅིག་པའི་གཙུག་ཏོར་རྣམ་པར་ལྟ་བ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་སོ། །གཉིས་པ་ཇི་ལྟར་གསུངས་ཚུལ་ལ་གཉིས། གང་ནས་གསུངས་པའི་མཚམས་སྦྱར་བ་དང་། དེ་ནས་ཇི་ལྟར་གསུངས་པའི་ཚུལ་དངོས་སོ། །དང་པོ་ནི། དེ་ལྟར་སྙོམས་པར་ཞུགས་མ་ཐག་ཏུ་བཅོམ་ལྡན་འདས་ཀྱི་གཙུག་ཏོར་གྱི་དབུས་ནས་གསང་སྔགས་ཀྱི་ཚིག་འཆད་འགྱུར་འདི་དག་ཕྱུང་ངོ་། །གསང་སྔགས་ཀྱི་དོན་ལ་རྒྱས་བཤད་མང་ཡང་། སྒྲ་དོན་ནི། སྣོད་མིན་ལ་གསང་ཞིང་སྦས་གྲུབ་པ་སྟེ། དེ་ལ་ལྷ་དང་ལམ་གྱི་རིམ་པ་གཉིས་དང་། རྗོད་བྱེད་ཚིག་གི་གསང་སྔགས་དང་། བརྗོད་བྱ་དོན་གྱི་གསང་སྔགས་ཀྱང་གཉིས་སོ། །གཟུངས་འདི་གཙུག་ཏོར་ནས་གསུངས་པ་གསལ་བར་བཤད་པ་ལྟར་ཡིན་ལ། དེར་མ་ཟད། སངས་རྒྱས་ཀྱི་མཛོད་སྤུ། མགྲིན་པ། ཐུགས་ཀ ལྟེ་བ། གསང་གནས་སོགས་སྐུའི་ཆ་ཐམས་ཅད་དང་། བ་སྤུའི་བུ་ག་ཐམས་ཅད་ནས་ཆོས་སྟོན་ནུས་པར་གསང་བ་བསམ་གྱིས་མི་ཁྱབ་པའི་མདོ་ལས་བཤད་ཅིང་། དེའི་དོན་བསྡུས་པ་ནི་བསྟོད་སྤྲིན་རྒྱ་མཚོ་ལས། སྤྱི་གཙུག་མཛོད་སྤུ་མགྲིན་པ་ལ་སོགས་ཁྱེར་སྐུའི་ཆ་ཤས་ཀུན་ནས་འབྱུང་བར་རབ་སྟོན་ཀྱང་། །དེ་དག་ཀུན་ལ་རྟོག་པ་ཉེར་ཞི་འདི་ནི་ནམ་མཁས་ཚངས་དབྱངས་སྒྲོགས་ན་མཚོན་པར་ནུས། །ཞེས་འབྱུང་བ་ལྟར་རོ། །དེའི་རྒྱུ་མཚན་ཡང་སངས་རྒྱས་ཀྱི་སྐུའི་ཆ་དང་ཡེ་ཤེས་གཉིས་ངོ་བོ་གཅིག་ཡིན་པས་ཏེ། མཚན་བརྗོད་ལས། སྒྲ་ཡང་རྡོ་རྗེ་འབར་བ་སྟེ། །ཞེས་སོགས་དང་། བདེ་མཆོག་རྩ་རྒྱུད་ལས། ཀུན་ཏུ་ཕྱག་དང་ཞབས་ལྡན་ཞིང་། །ཀུན་ཏུ་སྤྱན་དང་དབུ་དང་ཞལ། །ཞེས་གསུངས་པ་ལྟར་རོ། །གཉིས་པ་ལ་གསུམ། གསང་སྔགས་འགྲུབ་པའི་ཆེད་དུ་ཕྱག་འོས་ལ་ཕྱག་བྱ་བ་དང་། སྔགས་ལ་བརྟེན་ནས་རང་གཞན་གྱི་དོན་སྒྲུབ་པ་དང་། དེ་ལ་བསྒོམ་བཟླས་བྱ་བའི་ཚུལ་ལོ། །དང་པོ་ནི། སངས་རྒྱས་ལ་ཕྱག་འཚལ་ལོ་ཞེས་སོགས་ཏེ། སངས་རྒྱས་ཀྱི་སྒྲ་དོན་སྔར་ལྟར་དང་། ཡང་འཇུག་པ་ལས། དེ་ཉིད་རྒྱས་ལ་སངས་རྒྱས་བསྙད་ཇི་བཞིན། །ཞེས་འབྱུང་བ་ལྟར་དེ་ཁོ་ན་ཉིད་ལ་བློ་རྒྱས་པས་ན་སངས་རྒྱས་ཞེས་བྱའོ། །ཆོས་ཀྱི་སྐད་དོད་དྷརྨཱཿཞེས་པའི་དྷ་ར་འཛིན་པ་ལ་འཇུག་པས་དམ་པའི་ཆོས་འགོག་ལམ་གཉིས་ཀྱིས་གདུལ་བྱ་རྣམས་ཉེས་ལྟུང་དང་འཁོར་བ་དང་ངན་འགྲོ་ལས་འཛིན་པས་ན་ཆོས་སོ། །སྤྱིར་ཆོས་ཀྱི་སྒྲ་ནི་དོན་བཅུ་ལ་འཇུག་སྟེ། རྣམ་བཤད་རིག་པ་ལས། ཆོས་ནི་ཤེས་བྱ་ལམ་དང་ནི། མྱང་ངན་འདས་དང་ཡིད་ཀྱི་ཡུལ། །བསོད་ནམས་ཚེ་དང་གསུང་རབ་དང་། །འབྱུང་འགྱུར་ངེས་དང་ཆོས་ལུགས་ལའོ། །ཞེས་གསུངས་པ་ལྟར་རོ། །དགེ་འདུན་ནི་གོང་དུ་བཤད་པ་ལྟར་ཡིན་ཡང་། གཞུང་ཁ་ཅིག་ཏུ་དགེ་འདུན་མཐུན་པ་དང་ཐར་བ་ལ་འདུན་པ་དང་བདུད་སོགས་ཀྱིས་དབྱེ་བར་མི་ནུས་ཤིང་མི་ཕྱེད་པས་ན་དགེ་འདུན་དུ་བརྗོད་ཅེས་བཤད། །ཕྱག་འཚལ་བའི་དོན་ནི་བཤད་ཟིན་ལ། དེ་དག་གིས་སྐྱབས་གསུམ་ལ་ཕྱག་འཚལ་བ་སྤྱིར་བསྟན་ན། བྱེ་བྲག་ཏུ་སྤངས་རྟོགས་ཀྱི་ཡོན་ཏན་ཐམས་ཅད་ཡང་དག་པར་ཡོངས་སུ་རྫོགས་པའི་སངས་རྒྱས་བྱེ་བ་ཕྲག་བདུན་ལ་ཕྱག་འཚལ་བ་དང་། བྱང་ཆུབ་སེམས་དཔའི་དགེ་འདུན་དང་། ཉན་ཐོས་ཀྱི་དགེ་འདུན་རྣམས་ལ་ཕྱག་འཚལ་བ་ནི་མདོར་བསྟན་པའོ། །བྱེ་བ་ཕྲག་བདུན་ནི་བྱེ་བ་བདུན་ཏེ། དེ་ཡང་བརྒྱ། སྟོང་། ཁྲི། འབུམ། ས་ཡ། བྱེ་བ་རྣམས་སྔ་མ་སྔ་མ་བཅུ་འགྱུར་ལ་ཕྱི་མ་ཕྱི་མའི་གྲངས་འབྱུང་ཞིང་། བྱེ་བ་བཅུ་ལ་ནི་དུང་འཕྱུར་གཅིག་གོ །བྱང་ཆུབ་སེམས་དཔའི་ནང་ནས་སྒོས་སུ་བྱམས་པ་ལ་སོགས་པའི་སོགས་ཀྱི་སྒྲས་འཇམ་དབྱངས། སྤྱན་རས་གཟིགས། ཕྱག་རྡོར་སོགས་རྒྱལ་སྲས་བརྒྱད་དང་། བྱང་ཆུབ་སེམས་དཔའ་གཞན་ཐམས་ཅད་ཀྱང་སྡུད་དོ། །བྱང་ཆུབ་སེམས་དཔའ་ནི་རང་དོན་བྱང་ཆུབ་ཆོ